CELEX: 32020D0248
Language: sk
Date: 2020-02-21 00:00:00
Title: Vykonávacie rozhodnutie Komisie (EÚ) 2020/248 z 21. februára 2020, ktorým sa stanovujú technické usmernenia pre inšpekcie v súlade s článkom 17 smernice Európskeho parlamentu a Rady 2006/21/ES [oznámené pod číslom C(2020) 889] (Text s významom pre EHP)

25.2.2020   
               
               
                  SK
               
               
                  Úradný vestník Európskej únie
               
               
                  L 51/4
               
            
         VYKONÁVACIE ROZHODNUTIE KOMISIE (EÚ) 2020/248
         z 21. februára 2020,
         ktorým sa stanovujú technické usmernenia pre inšpekcie v súlade s článkom 17 smernice Európskeho parlamentu a Rady 2006/21/ES
         
            
               [oznámené pod číslom C(2020) 889]
            
         
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2006/21/ES z 15. marca 2006 o nakladaní s odpadom z ťažobného priemyslu, ktorou sa mení a dopĺňa smernica 2004/35/ES (1), a najmä na jej článok 22 ods. 1 písm. c),
         keďže:
         
                     (1)
                  
                  
                     V článku 17 smernice 2006/21/ES sa vyžaduje, aby každé zariadenie na nakladanie s odpadmi, na ktoré sa vzťahuje článok 7 uvedenej smernice, dodržiavalo príslušné podmienky povolenia. Aby boli tieto inšpekcie účinné a efektívne, príslušné orgány by mali mať k dispozícii primerané zdroje, ktoré by boli nezávislé od prevádzkovateľov príslušných zariadení na nakladanie s odpadmi, mali by mať potrebné funkcie a právomoci a nárok na pomoc od prevádzkovateľov. Inšpekčné činnosti by mali zahŕňať aj spoluprácu a koordináciu medzi vnútroštátnymi orgánmi zodpovednými za zabezpečenie toho, aby zariadenia na nakladanie s odpadom v ich jurisdikcii spĺňali ustanovenia smernice 2006/21/ES.
                  
               
                     (2)
                  
                  
                     Inšpekcie je vhodné vopred naplánovať v plánoch inšpekcií, aby boli účinné a proaktívne. Tieto plány zohľadňujú riziká, ktoré príslušné zariadenia na nakladanie s odpadmi predstavujú.
                  
               
                     (3)
                  
                  
                     Keďže zariadenia na nakladanie s odpadmi, na ktoré sa vzťahuje článok 7 smernice 2006/21/ES, zahŕňajú zariadenia na nakladanie s odpadmi, ktoré by mali mať povolenie, a keďže sa článkom 7 stanovuje, že žiadne zariadenie na nakladanie s odpadmi by nemalo fungovať bez povolenia, je potrebné, aby sa v plánoch inšpekcie zohľadnili tie zariadenia na nakladanie s odpadmi, ktoré by povolenie mali mať, ale nemajú.
                  
               
                     (4)
                  
                  
                     Členské štáty by si pri uplatňovaní usmernení týkajúcich sa inšpekcií mali ponechať priestor na voľné uváženie vzhľadom na rôzne okolnosti každého zariadenia na nakladanie s odpadmi s cieľom zabezpečiť, aby inšpekcie boli primerané príslušným environmentálnym a bezpečnostným rizikám, ktoré predstavuje každé zariadenie na nakladanie s odpadmi.
                  
               
                     (5)
                  
                  
                     S cieľom riešiť rôzne situácie prípadného nedodržiavania podmienok povolení by sa malo prijať ustanovenie týkajúce sa bežných a mimoriadnych inšpekcií s cieľom reagovať na závažné sťažnosti, nehody, incidenty a prípady nedodržiavania podmienok povolení. Pri vykonávaní inšpekcií by inšpektori mali zohľadniť aj zistenia inšpekcií vykonaných podľa iných uplatniteľných právnych predpisov EÚ v rozsahu, v akom tieto zistenia môžu naznačovať aj možné problémy s požiadavkami povolenia podľa článku 7 smernice 2006/21/ES.
                  
               
                     (6)
                  
                  
                     S cieľom zabezpečiť účinnosť inšpekcií je potrebné, aby určitý počet inšpekcií/podiel inšpekčných činností, a najmä kontrol na mieste, bol neohlásený.
                  
               
                     (7)
                  
                  
                     Aby bolo možné vyvodiť závery z inšpekčných činností, najmä z kontrol na mieste, a poskytnúť empirický základ pre budúce inšpekcie a iné súvisiace opatrenia, je dôležité, aby boli všetky inšpekčné činnosti riadne zdokumentované, a to aj prostredníctvom pravidelných správ o kontrolách na mieste.
                  
               
                     (8)
                  
                  
                     S cieľom účinne zabezpečiť dodržiavanie podmienok povolenia je dôležité, aby inšpekcie uľahčovali a umožňovali akékoľvek ďalšie opatrenia slúžiace na odstránenie zisteného nedodržiavania podmienok.
                  
               
                     (9)
                  
                  
                     Vzhľadom na to, že riziká sa líšia v závislosti od fázy existencie príslušných zariadení na nakladanie s odpadmi, je potrebné, aby technické usmernenia obsahovali podrobné ustanovenia týkajúce sa jednotlivých fáz životného cyklu zariadení na nakladanie s odpadmi, na ktoré sa vzťahuje článok 7 smernice 2006/21/ES.
                  
               
                     (10)
                  
                  
                     Vzhľadom na to, že zariadenia na nakladanie s odpadmi kategórie A predstavujú potenciálne vyššie riziko, je potrebné, aby technické usmernenia obsahovali osobitné ustanovenia, ktoré zohľadnia takéto zariadenia.
                  
               
                     (11)
                  
                  
                     Opatrenia stanovené v tomto rozhodnutí sú v súlade so stanoviskom výboru zriadeného v súlade s článkom 23 ods. 2 smernice 2006/21/ES,
                  
               PRIJALA TOTO ROZHODNUTIE:
         
            Článok 1
            Technické usmernenia pre inšpekcie zariadení na nakladanie s odpadmi v súlade s článkom 17 smernice 2006/21/ES uvedené v prílohe k tomuto rozhodnutiu sa prijímajú.
         
         
            Článok 2
            Toto rozhodnutie je určené členským štátom.
         
         
            V Bruseli 21. februára 2020
            
               
                  Za Komisiu
               
               Virginijus SINKEVIČIUS
               
                  člen Komisie
               
            
         
         
            (1)  Ú. v. EÚ L 102, 11.4.2006, s. 15.
      
      
         
            PRÍLOHA
            TECHNICKÉ USMERNENIA PRE INŠPEKCIE ZARIADENÍ NA NAKLADANIE S ODPADMI
            ČASŤ A
            
               Ciele
            
            V týchto usmerneniach sa stanovujú prvky, ktoré sa majú zvážiť pri inšpekciách zariadení na nakladanie s odpadmi, na ktoré sa vzťahuje článok 7 smernice 2006/21/ES, ktoré majú vykonávať príslušné orgány v súlade s článkom 17 uvedenej smernice. Cieľom takýchto inšpekcií je zabezpečiť, aby každé zariadenie na nakladanie s odpadmi získalo požadované povolenie a dodržiavalo príslušné podmienky povolenia. Inšpekcie sa týkajú rôznych fáz životného cyklu zariadení na nakladanie s odpadmi.
            Tieto usmernenia sa zaoberajú všeobecným rámcom pre vykonávanie inšpekcií (časť C), zameraním inšpekcií na jednotlivé fázy životného cyklu zariadení na nakladanie s odpadmi (časť D) a špecifickými prvkami, ktoré sú pre inšpekciu zariadení kategórie A (časť E) relevantné.
            ČASŤ B
            
               Vymedzenie pojmov
            
            Na účely týchto usmernení znamená „inšpekcia“ všetky činnosti vykonávané príslušným orgánom alebo v jeho mene s cieľom zabezpečiť, aby zariadenia na nakladanie s odpadmi, na ktoré sa vzťahuje článok 7 smernice 2006/21/ES, dodržiavali podmienky povolenia, ktoré musia získať. Tieto činnosti môžu zahŕňať najmä:
            
                        —
                     
                     
                        posudzovanie príslušných environmentálnych a bezpečnostných otázok a rizík, ktoré zariadenia na nakladanie s odpadmi predstavujú,
                     
                  
                        —
                     
                     
                        vykonávanie kontrol na mieste s cieľom skontrolovať priestory, miestne podmienky, príslušné vybavenie a primeranosť jeho údržby, príslušné dokumenty a elektronické údaje, interné opatrenia a systémy a prevádzkové procesy,
                     
                  
                        —
                     
                     
                        rozhovory so zamestnancami, ktorí v zariadení na nakladanie s odpadmi pracujú,
                     
                  
                        —
                     
                     
                        posilnenie znalostí prevádzkovateľov o príslušných právnych požiadavkách a vplyve činností prevádzkovateľov na životné prostredie,
                     
                  
                        —
                     
                     
                        odber vzoriek,
                     
                  
                        —
                     
                     
                        prípadné používanie techník pozorovania Zeme a iných foriem diaľkového dohľadu vrátane tých, ktoré využívajú senzory in situ,
                     
                  
                        —
                     
                     
                        overovanie vlastného monitorovania prevádzkovateľov,
                     
                  
                        —
                     
                     
                        kontrolu dokumentov a elektronických údajov vrátane správ prevádzkovateľov s výnimkou kontrol na mieste,
                     
                  
                        —
                     
                     
                        overenie interných opatrení a systémov prevádzkovateľov a prevádzkových procesov s výnimkou kontrol na mieste,
                     
                  
                        —
                     
                     
                        kontrolu finančných záruk alebo ich ekvivalentu,
                     
                  
                        —
                     
                     
                        zaznamenávanie faktických informácií o nedodržiavaní podmienok,
                     
                  
                        —
                     
                     
                        identifikáciu dôvodov zistených prípadov nedodržiavania podmienok a možných typov vplyvu takéhoto nedodržiavania na životné prostredie a ľudské zdravie,
                     
                  
                        —
                     
                     
                        opis zistených prípadov nedodržiavania podmienok, najmä okolnosti (vrátane osôb), ktoré k nedodržiavaniu viedli, s cieľom určiť, pokiaľ je to možné, opatrenia potrebné na zabezpečenie dodržiavania podmienok a zaviesť ich, a to aj prostredníctvom spolupráce a výmeny výsledkov inšpekcií s ostatnými príslušnými orgánmi.
                     
                  Inšpekcie vrátane kontrol na mieste môžu byť bežné, t. j. vykonávané v rámci pravidelného súboru činností, a mimoriadne, t. j. vykonávané v reakcii na vážne sťažnosti alebo na vyšetrovanie vážnych nehôd, incidentov a iných prípadov nedodržiavania podmienok.
            ČASŤ C
            
               Vykonávanie podrobných kontrol, vyšetrovanie a zhromažďovanie informácií
            
            1.   Príslušné orgány
            
            Treba zvážiť nasledujúce aspekty:
            
                        a)
                     
                     
                        disponibilitu príslušných orgánov zodpovedných za inšpekcie, a to pre celé územie členského štátu a všetky zariadenia na nakladanie s odpadmi, na ktoré sa vzťahuje článok 7 smernice 2006/21/ES, boli k dispozícii;
                     
                  
                        b)
                     
                     
                        nezávislosť príslušných orgánov a ich schopnosť plniť všetky úlohy potrebné na vykonávanie inšpekcií;
                     
                  
                        c)
                     
                     
                        právomoci príslušných orgánov na vykonávanie inšpekcií vrátane práva na vstup do zariadení a preskúmanie príslušných hmotných aktív, dokumentov a elektronických údajov;
                     
                  
                        d)
                     
                     
                        dostatok zdrojov, personálu a vybavenia, ktoré majú príslušné orgány k dispozícii na vykonávanie inšpekcií;
                     
                  
                        e)
                     
                     
                        opatrenia príslušných orgánov týkajúce sa spolupráce a koordinácie svojich činností dohodnuté s inými relevantnými orgánmi, najmä s inými orgánmi zodpovednými za dodržiavanie súladu s povoleniami, ktoré sa vyžadujú podľa vnútroštátnych právnych predpisov alebo právnych predpisov Únie v oblasti životného prostredia a ktoré platia alebo sú relevantné pre zariadenia, na ktoré sa vzťahuje článok 7 smernice 2006/21/ES;
                     
                  
                        f)
                     
                     
                        úroveň vedomostí, skúseností a spôsobilosti, ktorú inšpektori potrebujú na vykonávanie inšpekcií, najmä pokiaľ ide o projektovanie, konštrukciu, prevádzku a zatváranie zariadení na nakladanie s odpadmi;
                     
                  
                        g)
                     
                     
                        organizovanie školení na aktualizovanie znalostí inšpektorov;
                     
                  
                        h)
                     
                     
                        potrebnú pomoc, ktorú prevádzkovatelia musia poskytovať príslušným orgánom, aby im umožnili vykonávať inšpekcie vrátane kontrol na mieste, odberu vzoriek a zhromažďovania informácií potrebných na plnenie ich povinností podľa článku 17 smernice 2006/21/ES.
                     
                  Pri vykonávaní inšpekcií môžu príslušným orgánom pomáhať nezávislí odborníci a príslušné orgány môžu na nich delegovať inšpekčné úlohy v súlade s vnútroštátnymi právnymi predpismi za predpokladu, že títo nezávislí odborníci pracujú pod dohľadom príslušného orgánu. Príslušný orgán stanoví minimálnu kvalifikáciu odborníkov a posúdi, či je táto kvalifikácia dosiahnutá. Príslušný orgán tiež overí, či odborníci nemajú na výsledku inšpekcie osobný záujem.
            2.   Organizácia inšpekcií
            
            2.1.   Plány inšpekcií
            
            Treba zvážiť nasledujúce aspekty:
            
                        a)
                     
                     
                        plánovanie inšpekcií vopred pomocou plánu alebo plánov vypracovaných na príslušnej administratívnej úrovni na základe všeobecného posúdenia príslušných environmentálnych a bezpečnostných otázok a rizík zariadení na nakladanie s odpadmi a v prípade, že sú už dostupné informácie o dodržiavaní podmienok, celkové posúdenie stavu dodržiavania podmienok pre zariadenia na nakladanie s odpadmi prevádzkované v oblasti, na ktorú sa vzťahuje plán. Takéto plány môžu byť v prípade, že sa to považuje za vhodné, integrované do iných plánov inšpekcií alebo s nimi kombinované;
                     
                  
                        b)
                     
                     
                        pravidelné preskúmanie a podľa potreby aktualizáciu plánu alebo plánov inšpekcií;
                     
                  
                        c)
                     
                     
                        zahrnutie každého zariadenia na nakladanie s odpadmi, na ktoré sa vzťahuje článok 7 smernice 2006/21/ES, do plánu alebo plánov inšpekcií;
                     
                  
                        d)
                     
                     
                        zaradenie nasledujúcich prvkov do každého plánu inšpekcií:
                        
                                    i)
                                 
                                 
                                    všeobecné posúdenie príslušných environmentálnych a bezpečnostných problémov a rizík;
                                 
                              
                                    ii)
                                 
                                 
                                    zemepisná oblasť, na ktorú sa vzťahuje plán inšpekcií;
                                 
                              
                                    iii)
                                 
                                 
                                    zoznam zariadení na nakladanie s odpadmi, na ktoré sa vzťahuje plán inšpekcií a ktoré sú držiteľmi povolenia;
                                 
                              
                                    iv)
                                 
                                 
                                    prostriedky na zabezpečenie identifikácie zariadení na nakladanie s odpadmi, na ktoré sa vzťahuje článok 7 smernice 2006/21/ES, ktoré sú prevádzkované bez povolenia;
                                 
                              
                                    v)
                                 
                                 
                                    postupy na vykonávanie bežných inšpekcií;
                                 
                              
                                    vi)
                                 
                                 
                                    postupy na vykonávanie mimoriadnych inšpekcií;
                                 
                              
                                    vii)
                                 
                                 
                                    postupy na vykonávanie ohlásených a neohlásených kontrol na mieste;
                                 
                              
                                    viii)
                                 
                                 
                                    v prípade potreby opatrenia týkajúce sa spolupráce a koordinácie medzi rôznymi príslušnými orgánmi zodpovednými za inšpekcie a medzi týmito orgánmi a inými orgánmi, ktoré sa podieľajú na kontrole uplatňovania povolení požadovaných podľa vnútroštátnych právnych predpisov alebo právnych predpisov Únie v oblasti životného prostredia, ktoré sú uplatniteľné alebo relevantné pre zariadenia na nakladanie s odpadmi, na ktoré sa vzťahuje článok 7 smernice 2006/21/ES;
                                 
                              
                                    ix)
                                 
                                 
                                    informácie o ľudských, finančných a iných zdrojoch, ktoré príslušný orgán potrebuje na vykonávanie plánu inšpekcie.
                                 
                              
                  2.2.   Bežné inšpekcie
            
            Treba zvážiť nasledujúce aspekty:
            
                        a)
                     
                     
                        vykonávanie bežných inšpekcií v pravidelných intervaloch na základe náležitého posúdenia rizika príslušného zariadenia na nakladanie s odpadmi;
                     
                  
                        b)
                     
                     
                        primeranú frekvenciu kontrol na mieste na základe náležitého posúdenia rizika príslušného zariadenia na nakladanie s odpadmi, zohľadňujúc aj potenciálne vyššie riziká zariadení kategórie A;
                     
                  
                        c)
                     
                     
                        uplatňovanie nasledujúcich kritérií pri posudzovaní rizika zariadení na nakladanie s odpadmi:
                        
                                    i)
                                 
                                 
                                    možný a skutočný vplyv príslušných zariadení na ľudské zdravie a životné prostredie s prihliadnutím na úrovne a typy emisií, citlivosť miestneho prostredia a riziko nehôd, ako sa podrobnejšie uvádza v časti o najlepších dostupných technikách (BAT 5) referenčného dokumentu o BAT pre nakladanie s odpadom z ťažobného priemyslu (MWEI BREF) (1);
                                 
                              
                                    ii)
                                 
                                 
                                    predchádzajúce záznamy o dodržiavaní podmienok;
                                 
                              
                                    iii)
                                 
                                 
                                    účasť prevádzkovateľa zariadenia na nakladanie s odpadmi v systéme environmentálneho manažérstva (EMS), ako sa podrobnejšie uvádza v BAT 1 referenčného dokumentu o BAT pre nakladanie s odpadom z ťažobného priemyslu (MWEI BREF);
                                 
                              
                  
                        d)
                     
                     
                        inšpektor v prípade potreby vezme na vedomie príslušné zistenia z inšpekcií vykonaných podľa iných uplatniteľných právnych predpisov Únie;
                     
                  
                        e)
                     
                     
                        v prípade, keď sú kontroly na mieste ohlásené vopred, poskytnutie harmonogramu kontrol a podrobných informácií o nich prevádzkovateľovi, ako aj poskytnutie akejkoľvek inej pomoci, ktorá sa bude od prevádzkovateľa žiadať;
                     
                  
                        f)
                     
                     
                        v situácii, keď sa zistí nedodržiavanie podmienok alebo riziko takéhoto nedodržiavania, vykonáva sa vyšetrovanie a výsledky sa v prípade potreby poskytujú iným orgánom, najmä s cieľom:
                        
                                    i)
                                 
                                 
                                    poskytnúť opis nedodržiavania podmienok alebo rizika takéhoto nedodržiavania, objasniť jeho príčiny a vplyv na životné prostredie a ľudské zdravie, a najmä objasniť okolnosti (vrátane osôb), ktoré k nedodržiavaniu podmienok viedli;
                                 
                              
                                    ii)
                                 
                                 
                                    poskytnúť faktickú základňu s cieľom uľahčiť a umožniť zodpovedajúcu reakciu na zistené nedodržiavanie podmienok a zabrániť budúcemu nedodržiavaniu vrátane prípadných dodatočných inšpekcií, nápravných opatrení zo strany prevádzkovateľa, aktualizácie podmienok povolenia, pozastavenia povolenia alebo použitia sankcií;
                                 
                              
                  
                        g)
                     
                     
                        v prípade pozastavenia prevádzky zariadenia na nakladanie s odpadmi z dôvodu nedodržiavania podmienok povolenia vykonanie ďalších inšpekčných činností s cieľom dosiahnuť environmentálne a ostatné výsledky, ktoré mali podmienky povolenia zabezpečiť.
                     
                  2.3.   Mimoriadne inšpekcie
            
            Treba zvážiť nasledujúce aspekty:
            
                        a)
                     
                     
                        vykonanie mimoriadnych inšpekcií vrátane kontrol na mieste čo najskôr po tom, ako príslušný orgán prijal vážne sťažnosti týkajúce sa neplnenia požiadaviek povolenia alebo sa iným spôsobom dozvedel o vážnych nehodách, incidentoch alebo výskytoch neplnenia požiadaviek, bez ohľadu na to, či takéto udalosti boli oznámené podľa článku 11 ods. 3 alebo článku 12 ods. 6 smernice 2006/21/ES, najmä s cieľom:
                        
                                    i)
                                 
                                 
                                    objasniť príčiny udalosti, jej vplyv na životné prostredie a ľudské zdravie, a najmä objasniť okolnosti (vrátane osôb), ktoré k nedodržiavaniu podmienok viedli;
                                 
                              
                                    ii)
                                 
                                 
                                    poskytnúť faktickú základňu s cieľom uľahčiť a umožniť zodpovedajúcu reakciu s cieľom riešiť zistené prípady nedodržiavania podmienok a zabrániť budúcim nehodám, incidentom alebo prípadom nedodržiavania podmienok vrátane prípadných dodatočných inšpekcií, nápravných opatrení zo strany prevádzkovateľa, aktualizácie podmienok povolenia, pozastavenia povolenia alebo použitia sankcií;
                                 
                              
                  
                        b)
                     
                     
                        inšpektor v prípade potreby vezme na vedomie príslušné zistenia z inšpekcií vykonaných podľa iných uplatniteľných právnych predpisov Únie;
                     
                  
                        c)
                     
                     
                        čo najskoršie vykonanie mimoriadnych inšpekcií v súvislosti s opätovným posúdením alebo aktualizáciou povolenia a v prípade potreby pred opätovným posúdením alebo aktualizáciou povolenia.
                     
                  2.4.   Neohlásené kontroly na mieste
            
            Treba zvážiť nasledujúce aspekty:
            
                        a)
                     
                     
                        vykonanie primeraného počtu neohlásených kontrol na mieste, najmä ak je to relevantné z hľadiska zisťovania problémov alebo expozície voči rizikám či potreby reagovať na naliehavú situáciu;
                     
                  
                        b)
                     
                     
                        pokiaľ je to uskutočniteľné, v rámci rozhodnutí o neohlásených kontrolách na mieste riešenie obáv týkajúcich sa zdravia, životného prostredia a bezpečnosti, ako aj možnej potreby, aby boli prevádzkoví pracovníci zariadenia na nakladanie s odpadmi prítomní na mieste.
                     
                  3.   Dokumentácia inšpekcií
            
            3.1.   Dokumentácia inšpekčných činností vrátane kontrol na mieste
            
            Treba zvážiť nasledujúce aspekty:
            
                        a)
                     
                     
                        riadnu dokumentáciu všetkých inšpekčných činností;
                     
                  
                        b)
                     
                     
                        prípravu správy o kontrole na mieste, ktorá sa zaznamená písomne a uloží sa v identifikovateľnej podobe do ľahko dostupnej a riadne spravovanej databázy, a to po každej kontrole na mieste v zariadení na nakladanie s odpadmi;
                     
                  
                        c)
                     
                     
                        zaradenie nasledujúcich prvkov do správy o kontrole na mieste: účel inšpekcie, zhromaždené údaje, informácie a zistenia, ich hodnotenie a závery, či zariadenie na nakladanie s odpadmi dodržiava príslušné podmienky povolenia a či by mali nasledovať nejaké ďalšie opatrenia;
                     
                  
                        d)
                     
                     
                        vypracovanie správy o kontrole na mieste do dvoch mesiacov po kontrole na mieste, pokiaľ sa počas kontroly na mieste nezistia závažnejšie zistenia a v takom prípade sa môže požadovať iná lehota;
                     
                  
                        e)
                     
                     
                        poskytnutie možnosti prevádzkovateľovi, aby pred dokončením správy o kontrole na mieste alebo po jej dokončení predložil prípadné pripomienky;
                     
                  
                        f)
                     
                     
                        zverejnenie výsledkov kontroly na mieste a prípadne iných inšpekčných činností v súlade so smernicou Európskeho parlamentu a Rady 2003/4/ES (2).
                     
                  ČASŤ D
            
               Zameranie inšpekcií na rôzne životné cykly zariadení na nakladanie s odpadmi
            
            1.   Inšpekcie nových zariadení na nakladanie s odpadmi pred začatím ukladania odpadu
            
            Na účely inšpekcie treba zvážiť nasledujúce aspekty:
            
                        a)
                     
                     
                        vykonávanie opatrení prijatých s cieľom minimalizovať vplyv na životné prostredie počas prevádzky a po uzavretí vrátane, ak je to potrebné, nakladania s kontaminovanou vodou a výluhom;
                     
                  
                        b)
                     
                     
                        súlad umiestnenia, koncepcie a konštrukcie zariadenia na nakladanie s odpadmi s bezpečnostnými a environmentálnymi prvkami uvedenými v povolení;
                     
                  
                        c)
                     
                     
                        obsah, dostupnosť a výkonnosť systému vlastného monitorovania na pravidelné monitorovanie a vlastné inšpekcie prevádzkovateľov, ako aj plánovaného vykazovania údajov z monitorovania príslušnému orgánu;
                     
                  
                        d)
                     
                     
                        vykonávanie opatrení riadenia, údržby a dohľadu naplánovaných s cieľom zabezpečiť fyzickú stabilitu zariadenia a zabrániť znečisťovaniu alebo kontaminácii pôdy, ovzdušia, povrchovej alebo podzemnej vody z krátkodobého a dlhodobého hľadiska, ako aj v čo najväčšej možnej miere minimalizovať poškodenie krajiny;
                     
                  
                        e)
                     
                     
                        dostupnosť dostatočných ľudských zdrojov a spôsobilosť pracovníkov zodpovedných za environmentálne manažérstvo a bezpečnosť zariadenia na nakladanie s odpadmi;
                     
                  
                        f)
                     
                     
                        primeranosť plánu na uzavretie zariadenia v zmysle článku 5 ods. 3 písm. f) smernice 2006/21/ES;
                     
                  
                        g)
                     
                     
                        primeranosť finančnej záruky alebo jej ekvivalentu, pokiaľ ide o jej výšku a formu v prípade, že príslušný orgán vyžaduje finančnú záruku alebo jej ekvivalent; potrebu preskúmať a overiť, či je zariadenie na nakladanie s odpadmi klasifikované ako zariadenie kategórie A alebo zariadenie inej kategórie;
                     
                  
                        h)
                     
                     
                        dodržiavanie akýchkoľvek ďalších podmienok povolenia a akýchkoľvek ďalších príslušných požiadaviek stanovených v smernici 2006/21/ES.
                     
                  2.   Inšpekcie zariadení na nakladanie s odpadmi, ktoré sú v prevádzke
            
            Na účely inšpekcie treba zvážiť nasledujúce aspekty:
            
                        a)
                     
                     
                        nepriaznivé účinky zariadenia na nakladanie s odpadmi na životné prostredie a zdravie ľudí a opatrenia prijaté s cieľom minimalizovať vplyv na životné prostredie; najmä vhodnosť konštrukcie, riadenia a údržby zariadenia na nakladanie s odpadmi s cieľom zabezpečiť jeho fyzickú stabilitu a zabrániť znečisťovaniu alebo kontaminácii pôdy, ovzdušia, povrchovej alebo podzemnej vody z krátkodobého a dlhodobého hľadiska, ako aj v čo najväčšej možnej miere minimalizovať poškodenie krajiny, a spôsob, akým tieto účinky zodpovedajú podmienkam povolenia, a informácie uvedené v posúdení vplyvu na životné prostredie, ak sa takéto posúdenie vyžaduje;
                     
                  
                        b)
                     
                     
                        súlad množstva, vlastností a klasifikácie odpadu ukladaného v zariadení na nakladanie s odpadmi s prvkami uvedenými v povolení;
                     
                  
                        c)
                     
                     
                        súlad odhadovanej tvorby výluhu vrátane obsahu kontaminantov vo výluhu, uloženého odpadu a vodnej bilancie v zariadení na nakladanie s odpadmi s prvkami uvedenými v povolení;
                     
                  
                        d)
                     
                     
                        štrukturálne a prevádzkové zmeny zariadenia na nakladanie s odpadmi: kontrola 1) hospodárenia s vodami, 2) kvality geotechnických stavebných činností (napr. navýšená konštrukcia hrádze/násypu), 3) riadenia geotechnických bezpečnostných systémov (napr. povrchové úpravy, monitorovanie stability a bezpečnosti), 4) množstiev a vlastností odpadu uloženého v porovnaní s projekciami v pláne nakladania s odpadmi, 5) tvorby výluhu vrátane obsahu kontaminantu vo výluhu v porovnaní s projekciami v pláne nakladania s odpadmi, 6) vodnej bilancie zariadenia na nakladanie s odpadmi v porovnaní s projekciami v pláne nakladania s odpadmi a 7) techník používaných na environmentálne manažérstvo a riadenie bezpečnosti a ich primeranosti a monitorovania životného prostredia;
                     
                  
                        e)
                     
                     
                        prijatie odporúčaných alebo uložených opatrení po predchádzajúcich inšpekciách;
                     
                  
                        f)
                     
                     
                        správy a výkazy auditu v oblasti životného prostredia a bezpečnosti, ak sa v povolení vyžadujú;
                     
                  
                        g)
                     
                     
                        výsledky, úplnosť, riadenie a výkonnosť programu vlastného monitorovania na pravidelné monitorovanie a podávania správ o všetkých (prípadných) monitorovacích údajoch príslušnému orgánu;
                     
                  
                        h)
                     
                     
                        vizuálne abnormality lokality;
                     
                  
                        i)
                     
                     
                        reprezentatívnosť odberu vzoriek a charakterizáciu ťažobného odpadu;
                     
                  
                        j)
                     
                     
                        úlohy, povinnosti a spôsobilosti pracovníkov zodpovedných za environmentálne manažérstvo a riadenie bezpečnosti zariadenia na nakladanie s odpadmi, ako aj dostupnosť dostatočných ľudských zdrojov a školení poskytovaných zamestnancom;
                     
                  
                        k)
                     
                     
                        postupy na informovanie príslušného orgánu o akýchkoľvek udalostiach, ktoré môžu ovplyvniť stabilitu zariadenia na nakladanie s odpadmi, a o všetkých významných nepriaznivých vplyvoch na životné prostredie, ktoré príslušné kontrolné a monitorovacie postupy odhalili;
                     
                  
                        l)
                     
                     
                        primeranosť plánu na uzavretie zariadenia v zmysle článku 5 ods. 3 písm. f) smernice 2006/21/ES a súlad s akýmikoľvek postupnými opatreniami na uzavretie uvedenými v tomto pláne;
                     
                  
                        m)
                     
                     
                        primeranosť výšky a formy finančnej záruky alebo jej ekvivalentu vzhľadom na vypočítané náklady na záväzky prevádzkovateľa podľa povolenia vrátane opatrení týkajúcich sa uzavretia a opatrení týkajúcich sa fázy po uzavretí a rekultivácie dotknutého územia v prípade, že príslušný orgán vyžaduje finančnú záruku alebo jej ekvivalent;
                     
                  
                        n)
                     
                     
                        či je zariadenie na nakladanie s odpadmi klasifikované ako zariadenie kategórie A alebo zariadenie inej kategórie;
                     
                  
                        o)
                     
                     
                        dodržiavanie akýchkoľvek ďalších podmienok povolenia a akýchkoľvek ďalších príslušných požiadaviek stanovených v smernici 2006/21/ES.
                     
                  3.   Záverečná kontrola zariadení na nakladanie s odpadmi na mieste v súlade s článkom 12 ods. 3 smernice 2006/21/ES
            
            Na účely inšpekcie treba zvážiť nasledujúce aspekty:
            
                        a)
                     
                     
                        nepriaznivé účinky zariadenia na nakladanie s odpadmi na životné prostredie a zdravie ľudí a opatrenia prijaté s cieľom minimalizovať takýto vplyv po uzavretí vrátane, ak je to potrebné, nakladania s kontaminovanou vodou a výluhom;
                     
                  
                        b)
                     
                     
                        vykonávanie plánu na uzavretie zariadenia v zmysle článku 5 ods. 3 písm. f) smernice 2006/21/ES;
                     
                  
                        c)
                     
                     
                        rekultiváciu územia zasiahnutého prevádzkou daného zariadenia na nakladanie s odpadmi;
                     
                  
                        d)
                     
                     
                        primeranosť plánu a opatrení týkajúcich sa údržby, monitorovania, kontroly a nápravných opatrení vo fáze po uzavretí zariadenia na nakladanie s odpadmi vrátane funkčnosti a primeranosti vybavenia na monitorovanie, dohľad a kontrolu;
                     
                  
                        e)
                     
                     
                        primeranosť výšky a formy finančnej záruky alebo jej ekvivalentu vzhľadom na vypočítané náklady na záväzky prevádzkovateľa podľa povolenia vrátane dokončenia opatrení týkajúcich sa uzavretia a opatrení týkajúcich sa fázy po uzavretí a zostávajúcej rekultivácie dotknutého územia v prípade, že príslušný orgán vyžaduje finančnú záruku alebo jej ekvivalent;
                     
                  
                        f)
                     
                     
                        či je zariadenie na nakladanie s odpadmi klasifikované ako zariadenie kategórie A alebo zariadenie inej kategórie;
                     
                  
                        g)
                     
                     
                        dodržiavanie akýchkoľvek ďalších podmienok povolenia a akýchkoľvek ďalších príslušných požiadaviek stanovených v smernici 2006/21/ES.
                     
                  4.   Inšpekcie zariadení na nakladanie s odpadmi po uzavretí, pokiaľ ide o zariadenia uzavreté po 1. máji 2008
            
            Na účely inšpekcie treba zvážiť nasledujúce aspekty:
            
                        a)
                     
                     
                        nepriaznivé účinky zariadenia na nakladanie s odpadmi na životné prostredie a zdravie ľudí a opatrenia prijaté s cieľom minimalizovať takýto vplyv po uzavretí vrátane, ak je to potrebné, nakladania s kontaminovanou vodou a výluhom;
                     
                  
                        b)
                     
                     
                        zhodu medzi nepriaznivými účinkami uvedenými v písmene a) na jednej strane a podmienkami povolenia a informáciami v posúdení vplyvu na životné prostredie na strane druhej, ak sa vyžaduje;
                     
                  
                        c)
                     
                     
                        súlad tvorby výluhu vrátane obsahu kontaminantov vo výluhu, uloženého odpadu a vodnej bilancie v zariadení na nakladanie s odpadmi a ak sa vyžaduje, nakladania s kontaminovanou vodou a výluhom, s prvkami uvedenými v povolení;
                     
                  
                        d)
                     
                     
                        vykonávanie plánu na uzavretie zariadenia v zmysle článku 5 ods. 3 písm. f) smernice 2006/21/ES;
                     
                  
                        e)
                     
                     
                        primeranosť plánu na uzavretie zariadenia v zmysle článku 5 ods. 3 písm. f) smernice 2006/21/ES, najmä pokiaľ ide o potrebu dodatočných opatrení týkajúcich sa uzavretia a rekultivácie na základe hodnotenia environmentálnych rizík a vplyvu;
                     
                  
                        f)
                     
                     
                        rekultiváciu územia zasiahnutého prevádzkou daného zariadenia na nakladanie s odpadmi; primeranosť plánu a opatrení týkajúcich sa údržby, monitorovania, kontroly a nápravných opatrení vo fáze po uzavretí zariadenia na nakladanie s odpadmi vrátane funkčnosti a primeranosti vybavenia na monitorovanie, dohľad a kontrolu, ako aj vykazovania všetkých údajov z monitorovania príslušnému orgánu;
                     
                  
                        g)
                     
                     
                        postup na informovanie príslušného orgánu o akýchkoľvek udalostiach alebo vývoji, ktoré môžu ovplyvniť stabilitu zariadenia na nakladanie s odpadmi, a o všetkých významných nepriaznivých vplyvoch na životné prostredie, ktoré príslušné kontrolné a monitorovacie postupy odhalili;
                     
                  
                        h)
                     
                     
                        primeranosť výšky a formy finančnej záruky alebo jej ekvivalentu vzhľadom na vypočítané náklady na záväzky podľa povolenia vrátane dokončenia opatrení týkajúcich sa fázy po uzavretí, nápravných opatrení a rekultivácie dotknutého územia v prípade, že príslušný orgán vyžaduje finančnú záruku alebo jej ekvivalent;
                     
                  
                        i)
                     
                     
                        či je zariadenie na nakladanie s odpadmi klasifikované ako zariadenie kategórie A alebo zariadenie inej kategórie;
                     
                  
                        j)
                     
                     
                        dodržiavanie akýchkoľvek ďalších podmienok povolenia a akýchkoľvek ďalších príslušných požiadaviek stanovených v smernici 2006/21/ES.
                     
                  ČASŤ E
            
               Doplňujúce prvky pre inšpekcie zariadení na nakladanie s odpadmi kategórie a
            
            1.   Inšpekcia hrádzí zariadení na nakladanie s odpadmi kategórie A, ktoré obsahujú hlušinu
            
            V prípade, že sa inšpekcia týka hrádzí zariadení na nakladanie s odpadmi kategórie A obsahujúcich hlušinu, okrem príslušných prvkov uvedených v časti D zváži inšpektor tieto skutočnosti:
            
                        a)
                     
                     
                        typ a stav ochrany pred eróziou;
                     
                  
                        b)
                     
                     
                        primeranosť hydrologickej koncepcie, napríklad vodnú bilanciu, dostupné prevýšenie koruny hrádze [vertikálna vzdialenosť (výška) medzi obvyklou maximálnou prevádzkovou úrovňou hladiny vodnej nádrže a korunou hrádze];
                     
                  
                        c)
                     
                     
                        zloženie, stav a štrukturálnu integritu oblasti ukladania rezíduí, napríklad prítomnosť prehĺbenín, hustotu hlušiny, reguláciu prachu;
                     
                  
                        d)
                     
                     
                        zmeny koruny hrádze a sklonu, porovnanie aktuálneho stavu s konštrukčným návrhom;
                     
                  
                        e)
                     
                     
                        fungovanie a stav drenážneho systému a geotechnické konštrukcie (napríklad geomembrány, hrádze) a zariadenia (napríklad monitorovanie konštrukcie hrádzí);
                     
                  
                        f)
                     
                     
                        oblasti vytekania a presakovania a množstvo uniknutého materiálu;
                     
                  
                        g)
                     
                     
                        akékoľvek zistené škody;
                     
                  
                        h)
                     
                     
                        stromy a vegetáciu na hrádzi.
                     
                  2.   Inšpekcia zariadení na vypúšťanie v zariadeniach na nakladanie s odpadmi kategórie A, ktoré obsahujú hlušinu
            
            V prípade, že sa inšpekcia týka zariadení na vypúšťanie v zariadeniach na nakladanie s odpadmi kategórie A obsahujúcich hlušinu a fungovania takýchto zariadení na vypúšťanie, okrem príslušných prvkov uvedených v časti D zváži inšpektor tieto skutočnosti:
            
                        a)
                     
                     
                        primeranosť prístupu k odtokovým potrubiam a vypúšťacím bodom;
                     
                  
                        b)
                     
                     
                        škody na konštrukcii a kontrolných zariadeniach;
                     
                  
                        c)
                     
                     
                        vytekanie cez zariadenia na vypúšťanie a okolo nich;
                     
                  
                        d)
                     
                     
                        eróziu výpustov;
                     
                  
                        e)
                     
                     
                        vegetáciu v zariadeniach na vypúšťanie alebo v ich blízkosti;
                     
                  
                        f)
                     
                     
                        vybavenie na reguláciu vypúšťania;
                     
                  
                        g)
                     
                     
                        zariadenie na núdzové vypúšťanie;
                     
                  
                        h)
                     
                     
                        záložný zdroj elektrickej energie;
                     
                  
                        i)
                     
                     
                        mieru zvyšovania vypúšťania do odkalísk a súvisiacu mieru zvyšovania hladiny nádrže (meranú v metroch za rok);
                     
                  
                        j)
                     
                     
                        systém umiestňovania hlušiny;
                     
                  
                        k)
                     
                     
                        systém hospodárenia s vodami.
                     
                  3.   Inšpekcie zariadení na nakladanie s odpadmi kategórie A, ktoré obsahujú odpadové horniny
            
            V prípade, že sa inšpekcia týka zariadení na nakladanie s odpadmi kategórie A obsahujúcich odpadové horniny, okrem príslušných prvkov uvedených v časti D zváži inšpektor tieto skutočnosti:
            
                        a)
                     
                     
                        zvetrávanie hornín;
                     
                  
                        b)
                     
                     
                        kvalitu a množstvo priesakovej vody;
                     
                  
                        c)
                     
                     
                        či sú prijaté opatrenia na minimalizáciu environmentálnych vplyvov zariadení na uskladnenie odpadovej horniny primerané;
                     
                  
                        d)
                     
                     
                        správnosť a účinnosť rekultivácie založenej na príslušných právnych záväzkoch.
                     
                  
               (1)  http://eippcb.jrc.ec.europa.eu/reference/BREF/jrc109657_mwei_bref_-_for_pubsy_online.pdf.
            
               (2)  Smernica Európskeho parlamentu a Rady 2003/4/ES z 28. januára 2003 o prístupe verejnosti k informáciám o životnom prostredí, ktorou sa zrušuje smernica Rady 90/313/EHS (Ú. v. EÚ L 41, 14.2.2003, s. 26).